Fernando Verdasco

**Fernando Verdasco Carmona** (, rođen 15. novembra 1983. godine u Madridu, Španija) je španski profesionalni teniser. Trenutno se nalazi na 19. mjestu ATP liste. Od 2009. Verdasco trenira u Las Vegasu sa Andreom Agasijem i njegovim timom u kojem su Daren Kejhil i Gil Rejes.

## Teniska karijera
### Počeci
Verdasco je počeo da trenira tenis kada je imao četiri godine. Postao je profesionalac 2001. i završio je godinu na 464. mjestu. Godine 2002. osovjio je prvi ITF turnir i završio godinu na 173. mjestu.

### 2003 — 2005
Godine 2003. prvi put je učestvovao na turniru Masters serije, gdje je dospeo do trećeg kola u kojem ga je porazio zemljak Karlos Moja. Imao je lošu sezonu na šljaci i izgubio je u prvom kolu Vimbldona. Dospio je do trećeg kola Otvorenog prvenstva SAD, gdje je izgubio od Tajlanđanina Paradona Sričafana.

Nakon što je završio 2003. kao 109 igrač svijeta, Verdasco 2004. osvaja prvu ATP titulu na turniru u Valensiji, pobijedivši u polufinalu Huana Karlosa Ferera a u finalu Alberta Montanjesa. Stigao je do trećeg kola na dva mastersa - Hamburga i Madrida. Na turniru u Stokholmu osvojio je titulu u parovima sa zemljakom Felisijanom Lopezom. Sezonu je završio kao 36. teniser svijeta.

Godine 2005. je dva puta pobijedio Endija Rodika: na mastersima u Rimu i Majamiju. Stigao je do četvrtfinala turnira u Rimu, Valensiji i Nju Hejvenu, do polufinala u Sankt Peterburgu i do finala u Kicbilu gdje je izgubio od Argentinca Gastona Gaudija. Prvi put u karijeri stigao je do četvrtog kola nekog grend slema; na Otvorenom prvenstvu SAD izgubio je od Jarka Nijeminena, nakon što je savladao Novaka Đokovića. Njegovo mjesto na ATP listi se neznatno poboljšalo, godinu je završio na 32. mjestu.

### 2006 — 2007
U sezoni 2006. dospeo je do četvrtog kola Vimbldona, pobijedovši u trećem kolu trećeg nosioca Davida Nalbandijana u tri seta. U četvrtom kolu je izgubio od Čeha Radeka Štjepaneka u pet setova. Na Otvorenom prvenstvu SAD je stigao do trećeg kola, gdje ga je porazio finalista Endi Rodik. Stigao je do četvrtfinala turnira u Palermu. Naredne sedmice je izgubio u prvom kolu turnira u Mecu. Verdasco nije pobijedio ni u jednom meču do kraja godine, koju je završio na 35. mjestu.

Godine 2007. na tri turnira masters serije izgubio je već u prvom kolu: u Monte Karlu, Rimu i Hamburgu. Na Rolan garosu je stigao je do četvrtog kola, u kojem ga je porazio Novak Đoković. Izgubio je u prvom kolu turnira u Kvinsu i stigao do trećeg kola Vimbldona. Izgubio je u drugom kolu mastersa u Madridu od Novaka Đokovića. Na turniru u Sankt Peterburgu stigao je do finala bez izgubljenog seta gdje ga je pobijedio Škot Endi Mari sa 2:6, 3:6. Dobri rezultati na turniru doveli su do poboljšanja njegove pozicije na ATP listi, 27. mjesta.

### 2008.
 Na Otvorenom prvenstvu Australije postavljen je za 25. nosioca ali je već u drugom kolu izgubio od Janka Tipsarevića. Zajedno sa zemljakom Felisijanom Lopezom pomogao je reprezentaciji Španije da stigne do polufinala Dejvis kupa. Pobijedili su Nijemce Filipa Kolšrajbera i Filipa Pečnera rezultatom 6:7(3), 7:6(1), 6:4, 2:6, 12:10 u meču koji je trajao 4 sata i 45 minuta.

Na mastersu u Monte Karlu izgubio je u prvom kolu od Francuza Gaela Monfisa. Naredne sedmice je u Barseloni takođe izgubio u prvom kolu u dva seta. Potom je stigao je do trećeg kola mastersa u Rimu gdje je izgubio od Džejmsa Blejka. Na mastersu u Hamburgu stigao je do četvrtfinala gdje ga je porazio Rodžer Federer sa 3:6, 3:6. Na putu do četvrtfinala Verdasco je savladao Mihaela Južnog, Mihaela Lodru i Davida Ferera.

Na Rolan Garosu je bio postavljen za 22. nosioca. Izgubio je u osmini finala od Rafaela Nadala. Kao rezultat dobre igre na Rolan garosu, 9. jula je dospeo prvi put među prvih 20. tenisera svijeta. Stigao je do finala otvorenog prvenstva Notingema i do 18. mjesta na ATP listi. Na Vimbldonu je stigao do 4. kola, u kojem je izgubio od Marija Ančića u pet setova. Peti set je trajao 90 minuta i završio se rezultatom 11:13. Osvojio je titulu u Umagu, savladavši u finalu Igora Andrejeva. Dospio je do 11. mjesta na ATP listi. Na Otvorenom prvenstvu SAD izgubio je u trećem kolu od Igora Andrejeva. Pomogao je reprezentaciji Španije da u finalu pobijedi Argentinu, pobijedivši u jednom meču u pojedinačnij konkurenciji i u jednom u konkurenciji parova.

### 2009.
Počeo je sezonu na turniru u Brizbejnu, gdje je postavljen za trećeg nosioca. Stigao do finala, u kojem ga je u tri seta pobijedio osmi nosilac, Radek Štjepanek. Sa Mišom Zverevim je u konkurenciji parova stigao do finala gdje su izgubili od Marka Giskela i Žo-Vilfrida Conge 4:6, 3:6. Na otvorenom prvenstvu Australije je stigao do polufinala, u kojem ga je pobijedio Rafael Nadal. Meč se završio rezultatom 7:6(4), 4:6, 6:7(2), 7:6(1), 4:6. Trajao je pet sati i 14 minuta i tako postao najduži meč u istoriji Otvorenog prvenstva Australije. Verdascov ulazak u polufinale mu je omogućio da se prvi put u karijeri nađe među 10 najboljih tenisera svijeta, na 9. mjestu. 
 Nakon ovoga, povukao se sa turnira u Dubaiju zbog povrede lijevog stopala. Stigao je do četvrfinala mastersa u Indijan Velsu gdje ga je rezultatom 3:6, 4:6 pobijedio Rodžer Federer. Na mastersu u Majamiju je stigao do četvrtfinala, koje je izgubio od Endija Marija sa 1:6, 2:6. Nakon taga je došao do 8. mjesta na ATP listi. Na mastersu u Monte Karlu je treći put za redom dospeo do četvrfinala; ovaj put je izgubio od Novaka Đokovića, 2:6, 6:4, 3:6. Nakon ovog turnira dospeo je do najboljeg plasmana na ATP listi - 7. mjesta. Na mastersu u Rimu stigao je do četvrtfinala. Izgubio je od Nadala 3:6, 3:6 i tako nastavio niz poraza od Nadala (skor 0-8). Na mastersu u Madridu, u četvrtfinalu je po deveti put izgubio od Rafaela Nadala. Na Rolan Garosu prvi put u godini nije dospeo do četvrtfinala turnira ili dalje; porazio ga je Rus Nikolaj Davidenko u četvrtom kolu, rezultatom 2:6, 4:6, 4:6. Na dva naredna turnira izgubio je već u prvom kolu. Na Vimbldonu je došao do četvrtog kola u kome ga je savladao Hrvat Ivo Karlović rezultatom 6:7(5) 7:6(4) 3:6 6:7(9). Osvojio je treću titulu u karijeri na turniru u Nju Hejvenu. U finalu je savladao Sema Kverija sa 6:4, 7:6(6).

Na Otvorenom prvenstvu SAD je dospeo do četvrtfinala, u kome ga je porazio Novak Đoković, 6:7(2), 6:1, 5:7, 2:6. Na turniru u Kuala Lumpuru je stigao do finala ali je izgubio od Rusa Nikolaja Davidenka sa 4:6, 5:7. Na Otvorenom prvenstvu Kine je postavljen za petog nosioca. Stigao je do četvrtfinala u kome je izgubio od Novaka Đokovića sa 3:6, 6:1, 1:6. Na mastersu u Šangaju je bio postavljen za sedmog nosioca. U drugom kolu ga je porazio Hrvat Ivan Ljubičić sa 4:6, 6:7(6). Na turniru serije 500 u Valensiji, na kojem je postavljen za četvrtog nosioca, stigao je do polufinala u kom ga je savladao Škot Endi Mari sa 3:6, 6:2, 3:6. Na mastersu u Parizu je bio postavljen za sedmog nosioca. Izgubio je u trećem kolu od Hrvata Marina Čilića 6:3, 3:6, 4:6.

Ove godine se prvi put u karijeri kvalifikovao za završni turnir sezone, Tenis masters kup. Izgubio je sva tri meča u grupi: prvi meč, protiv Rodžera Federera, rezultatom 6:4, 5:7, 1:6, protiv Huana Martina del Potra, takođe u tri seta 4:6, 6:3, 6:7(1), i treći meč od Endija Marija 4:6, 7:6(4), 6:7(3). Godinu je prvi put u karijeri završio kao jedan od deset najboljih tenisera svijeta, na devetom mjestu.

### 2010.

Verdasco je počeo sezonu na egzibicionom turniru u predgrađu Melburna, Kojongu. Osvojio je turnir pobijedivši Fernanada Gonzaleza 7:5, 6:1, Novaka Đokovića 6:1, 6:2, i Žoa-Vilfrida Congu 7:5, 6:3. Na Na Otvorenom prvenstvu Australije bio je postavljen za devetog nosioca. Došao je do osmine finala, gdje je izgubio od šestog nosioca, Nikolaja Davidenka 2:6, 5:7, 6:4, 7:6(5), 3:6. Zbog lošeg rezultata na tom grend slemu pao je na dvanaesto mjesto na ATP listi.

Naredni turnir na kome je učestvovao bio je u San Hoseu. Odigrao je egzibicioni meč sa Pitom Samprasom i pobijedio ga 6:3, 7:6(2). U finalu je savladao Endija Rodika 3:6, 6:4, 6:4 i tako došao do svoje četvrte titule u karijeri. Na turniru ATP 500 serije u Memfisu izgubio je već u prvom kolu od Žeremija Šardija 6:7(4), 3:6. Bez obzira na tako loš rezultat, njegov plasman na ATP listi se poboljšao (10. mjesto). Zatim je učestvovao na još jednom turniru ATP 500 serije u Akapulku gdje je bio postavljen za prvog nosioca. U četvrtfinalu ga je porazio od Huan Monako 5:7, 3:6. Zbog lošeg rezultata na tom turniru pao je na 12. mjesto na ATP listi.

Na mastersu u Indijan Velsu je bio postavljen za desetog nosioca. Došao je do trećeg kola, u kome ga je savladao Tomaš Berdih 0:6, 3:6. Naredni turnir na kome je učestvovao bio je još jedan iz Masters 1000 serije, Majami masters. Dospio je do četvrtfinala, gdje ga je drugi put za redom porazio Tomaš Berdih, 6:4, 6:7(5), 4:6.

Sezonu na šljaci je počeo na turniru Masters 1000 serije u Monte Karlu. Dospio je do finala u kom je izgubio od Rafaela Nadala 0:6, 1:6. Plasman u njegovo prvo finale Masters 1000 serije donio mu je i napredak na ATP listi, 9. mjesto. Naredne sedmice je osvojio najveću titulu u svojoj karijeri, ATP 500 turnir u Barseloni, savladavši u finalu Robina Sederlinga 6–3, 4–6, 6–3. I naredne sedmice je bio u dobroj formi, stigao je do polufinala na mastersu u Rimu u kome ga je porazio David Ferer 5:7, 3:6. Na mastersu u Madridu je stigao do trećeg kola, u kom ga je porazio Jirgen Melcer. Naredne sedmice je stigao do finala na turniru u Nici, gdje je izgubio od Francuza Rišara Gaskea 3:6, 7:5, 6:7(5). Na Rolan Garosu je stigao do osmine finala, gdje ga je savladao sunarodnik Nikolas Almagro 1:6, 6:1, 1:6, 4:6. Na Vimbldonu je ispao već u prvom kolu od Fabija Fonjinija 6:7(9), 2:6, 7:6(6), 6:4.

Stigao je do četvrtfinala na turniru ATP 500 serije u Vašingtonu, u kome ga je porazio Markos Bagdatis, kasniji finalista tog turnira. Na mastersima u Torontu i Sinsinatiju izgubio je u drugom kolu. Na posljednjem grend slem turniru sezone, Otvorenom prvenstvu SAD, stigao je do četvrtfinala, u kome je izgubio od sunarodnika i prvog igrača svijeta, Rafaela Nadala, 5:7, 3:6, 4:6. Na turnirima u Aziji nije pobijedio ni u jednom meču. U Bangkoku je izgubio u drugom kolu, a na turnirima u Pekingu i Šangaju u prvom kolu.

Na turniru u Valensiji je izgubio u drugom kolu. Na posljenjem mastersu sezone, u Parizu, došao je do osmine finala, gdje ga je porazio Gael Monfis, 7:6(4), 6:7(2), 5:7. Zbog ranog poraza na ovom turniru, nije se kvalifikovao za završno prvenstvo sezone, Tenis masters kup.

### 2011.
Na početku sezone je Verdasco nastavio da niže loše rezultate. Na turniru ATP 250 serije u australijskom gradu Brizbejnu je kao treći nosilac ispao u prvom kolu. Poražen je od Nijemca Bendžamina Bekera sa 1:6,7:6(2),3:6. Sljedeći turnir mu je bio grend slem otvoreno prvenstvo Australije gdje je došao do osmine finala. U osmini finala je izgubio od Čeha Tomaša Berdiha sa 4:6,2:6,3:6.
 
Na redu mu je bio turnir u San Hozeu, gdje je kao prvi nosilac i branilac titule došao do finala. U finalu je izgubio od Kanađanina Miloša Raonića sa 6:7(6),6:7(5). Na turniru ATP 500 serije u Memfisu je u prvom kolu izgubio od istog protivnika sa 4:6,6:3,6:7(5). Sljedeći turnir mu je bio u Akapulku, na šljaci, gdje je kao drugi nosilac u prvom kolu izgubio od Brazilca Tomaza Belućija sa 2:6,6:4,3:6.

Idući turnir mu je bio masters u Indijan Velsu gdje je kao deveti nosilac došao do trećeg kola. U trećem kolu je izgubio od Amerikanca Sema Kverija sa 5:7,4:6. Sljedeći turnir mu je bio masters u Majamiju gdje je kao deveti nosilac ispao u drugom kolu. U drugom kolu je izgubio od sunarodnika Pabla Anduhara sa 6:3,6:7(3),4:6.

Iako je na ovom turniru loše igrao, napredovao je na osmo mjesto na ATP listi. Na redu mu je bio masters u Monte Karlu, njegov prvi turnir ove sezone na šljaci. Kao šesti nosilac je ispao u drugom kolu. U drugom kolu je izgubio od sunarodnika Tomija Robreda sa 4:6,3:6. Zbog ranog ispadanja na ovom turniru ispao je iz TOP 10 i pao je na 12. mjesto na ATP listi. Sljedeći turnir mu je bio u Eštorilu gdje je došao do finala. U finalu je izgubio od osmog nosioca, Huan Martina del Potra sa 2:6,2:6. Iako je postigao zapažen rezultat, ipak je pao na 17. mjesto na ATP listi. Na redu mu je bio turnir u Madridu gdje je kao petnaesti nosilac ispao u prvom kolu od Jen-Sun Lua iz Tajpeha sa 6:7(7),5:7. Idući turnir mu je bio u Rimu gdje je u drugom kolu izgubio od petog nosioca, Šveđanina Robina Soderlinga sa 6:2,5:7,4:6. Na Rolan Garosu je kao šesnaesti nosilac došao do trećeg kola. U trećem kolu je izgubio od Hrvata Ivana Ljubičića sa 3:6,6:7(6),4:6. Tako je prvi put ispao iz Top 20 na svijetu još od 2008.

Na turniru u Kvinsu, u Velikoj Britaniji, je kao sedmi nosilac došao do četvrtfinala. U četvrtfinalu je ispao od trećeg nosioca Amerikanca Endija Rodika po setovima 2:6,2:6. Idući turnir mu je bio Vimbldon, gdje je kao dvadeset prvi nosilac došao do drugog kola. U drugom kolu je izgubio od Holanđanina Robina Hasea po setovima 3:6,4:6,6:4,2:6.

Sljedeći turnir mu je bio na šljaci u Hamburgu gdje je nastupao kao osmi nosilac i došao do polufinala. U polufinalu je izgubio od sunarodnika i trećeg nosioca takođe i finaliste tog turnira Nikolasa Almagra po setovima 4:6,1:6. Zahvaljujući dobrom nastupu na tom turniru probio se do dvadesetog mjesta na ATP listi. Na redu mu je bio turnir u Gštadu, takođe na šljaci gdje je kao četvrti nosilac došao do trećeg finala u ovoj sezoni. Poražen je od sunarodnika i osmog nosioca Marsela Granoljersa 4:6,6:3,3:6. To mu je donijelo napredak na devetnaesto mjesto na ATP listi.

Sljedeći turnir mu je bio u Vašingtonu, gdje je kao peti nosilac ponovio uspjeh iz prošle sezone. Izgubio je u četvrtfinalu od kasnijeg pobjednika turnira Radeka Štepaneka 4:6,4:6. Na redu mu je bio masters u Montrealu gdje je kao petnaesti nosilac došao do drugog kola. U drugom kolu je poražen od Srbina Janka Tipsarevića 4:6,7:6(5),3:6. Idući turnir mu je bio masters u Sinsinatiju gdje je došao do trećeg kola. U trećem kolu je poražen poslije velike borbe od sunarodnika i drugog nosioca Rafaela Nadala 6:7(5),7:6(4),7:6(9). Sljedeći turnir mu je bio posljednji grend slem sezone US open gdje je kao devetnaesti nosilac poražen od Francuza Žo-Vilfreda Conge, jedanaestog nosioca rezultatom 3:6,5:7,4:6.

Na turniru u Pekingu Verdasco je došao do četvrtfinala. U četvrtfinalu je poražen od trećeg nosioca i osvajača titule Čeha Tomaša Berdiha 6:1,6:0. Idući turnir mu je bio masters u Šangaju gdje je kao šesnaesti nosilac došao do drugog kola. U drugom kolu je izgubio od sunarodnika Huan Karlosa Ferera sa 6:4,3:6,2:6.

Na turniru u Valensiji je izgubio u prvom kolu od sunarodnika i prvog nosioca Davida Ferera sa 6:3,6:2. U trećem kolu Pariza je izgubio od petog nosioca Čeha Tomaša Berdiha sa 3:6,5:7.

Zbog daleko lošijih rezultata nego prošle sezone, Verdasco je završio sezonu van TOP 20, na 24. mjestu ATP liste. Ovo mu je prvi put nakon 2007. godine da sezonu nije završio među 20 najboljih.

### 2012.
Sezonu je počeo na turniru u Oklendu gdje je kao treći nosilac došao do polufinala. U polufinalu je poražen od sunarodnika i prvog nosioca Davida Ferera rezultatom 3:6,4:6. Na prvom grend slemu sezone u Melburnu je kao dvadeset drugi nosilac poražen već u prvom kolu od Australijanca Bernarda Tomića rezultatom 6:4,7:6(3),4:6,2:6,5:7.

Idući turnir mu je bio u Sao Paulu na šljaci gdje je kao treći nosilac došao do četvrtfinala. U četvrtfinalu je izgubio od sunarodnika i osmog nosioca Alberta Ramosa sa 6:7(3),3:6.

## Stil igre i sponzori
Verdasco voli da igra ofanzivno sa osnovne linije. Dobro igra na svim podlogama,s tim što mu najbolje ide na brzim. Smatra da je njegov najbolji udarac forhend. Dobro je poznat po tome što pravi greške u najvažnijim trenucima u meču i što gubi koncentraciju. Njegovi sponzori su Adidas i proizvođač reketa Tehnifajber.

## Lični život
Verdasco je počeo da igra tenis sa tri godine. Njegovi roditelji, Hose i Olga, imaju restoran u Madridu. Ima dvije sestre, Saru i Anu. Neke od Verdascovih bivših djevojaka su argentinska profesionalna teniserka Žizela Dulko, španska manekenka i glumica Dafne Fernandez i Ana Ivanović.

## Rezultati pojedinačno

## Reference